**11.04.2019**

**Prospekt:**

**Drift av kafe i kulturhus på Segalstad Bru, Gausdal.**

***Vi ønsker oss driftige verter til kafeen i kulturhuset på Segalstad Bru i Gausdal!***

Kafeen i kulturhuset på Segalstad Bru, ligger svært sentralt i kommunesenteret og god drift her er en viktig faktor for publikum, for kommunens ansatte og for det øvrige næringslivet på Segalstad Bru. Vi ønsker oss nye driftige verter til kafeen med pågangsmot, evne og vilje til å utvikle og drive et attraktivt serveringssted til glede for fastboende og tilreisende.

Kafeen skal drives på kommersielt grunnlag og vil kunne påregne både kunder utenfra og fra kommunens ansatte. Det er vårt ønske at kafedriften både skal kunne gi et driftig vertskap et utkomme og samtidig være et positivt element for attraktiviteten til, og opplevelsen av kommunesenteret Segalstad Bru.

Storkjøkkenet til kafeen er relativt nytt og bra utstyrt. Kulturhuset har saler godt tilpasset både store og små arrangementer. Vi tror det rette vertskapet kan bidra både til mer liv og røre i kulturhuset og et spennende serveringstilbud i kafeen.

**Grunnlag for nytt vertskap til kafeen:**

Følgende rammebetingelser er knyttet til et leieforhold:

* Det legges til grunn en markedsbasert husleie. En fast månedsleie eventuelt i kombinasjon med en omsetningsbasert leie kan vurderes. Gausdal kommune og vertskapet skal evaluere driften i siste halvår av toårsperioden.
* Det påhviler vertskapet å dekke driftskostnader for arealet som inkluderer blant annet utgifter til nødvendig renhold av arealer som inngår i leieforholdet, samt utgifter til strøm.
* Det påhviler vertskapet å dekke utgifter til vedlikehold og supplering av løst driftstilbehør knyttet til kafedrift. Vertskapet har i tillegg selv ansvar for filterbytte på kjøkken.
* Utgifter til vedlikehold og eventuell supplering av veggfast inventar og utstyr dekkes av utleier.
* Det forutsattes at vertskapet skaffer seg nødvendige godkjenninger og løyver som er nødvendig i forbindelse med kafedriften – skjenke- og serveringsbevilling
* All utleievirksomhet skal for øvrig skje innenfor gjeldende lover og sentrale og lokale forskrifter. For utleie til formål og/eller virksomhet som utleier forstår eller bør forstå kan føre til negativ omtale, skal det på forhånd innhentes samtykke fra Kommunen. Brudd på dette punktet anses som vesentlig mislighold.
* Som hovedregel skal åpningstidene til kafeen på hverdager minimum være fra kl. 09.00 til 16.00 og på lørdager fra kl. 10.00 til kl. 15.00. Kortere åpningstider kan leilighetsvis tillates ved særskilte anledninger.
* Vertskapet skal sørge for nødvendig tilsyn med bruk av arealene slik at man unngår utilsiktet slitasje og andre ødeleggelser.
* Vertskapet skal kunne dokumentere bruken av lokalene med hensyn til avgiftsfri og avgiftspliktig omsetning.

**Levering av mat:**

Følgende rammebetingelser er knyttet til å dekke behovet for lunsjservering til ansatte i rådhuset samt evt. leveranse av servering til møter i kommunal regi:

* Vertskapet skal som minimum påregne bespisning for kommunens ansatte fra kl. 11.00 til kl. 13.00 på hverdager med matservering, slik at ansatte i rådhuset kan få dekket sitt lunsjbehov. Personalpriser skal som minimum gjelde i dette tidsrommet.
* Det er ønskelig at det fremlagte tilbudet om leie, omfatter forslag til standardutvalg i kafeen i nevnte tidsrom og at dette standardutvalget omfatter kjente tradisjonelle elementer som normalt vil inngå i et ordinært lunsjutvalg. Standardutvalget bør liste opp både mat og drikke samt konkretisering av personalpriser/-rabatter for nevnte lunsjtidsrom.
* Det fremlagte tilbudet skal omfatte standard møteservering av tre kategorier: a) påsmurte rundstykker, b) komplette lunsjpakker og c) varmmåltid.
* Det forventes et årlig potensial av møteservering på rundt 1500 porsjoner knyttet til Gausdal kommunes møter i rådhuset. Basert på tidligere erfaringer er det også et potensial på rundt 5500 kommunale lunsjkunder årlig. Eksterne kunder kommer i tillegg.

Vertskapet står fritt til å i tillegg, å tilby andre typer leveranser som prises særskilt og er gjenstand for egen fakturering.

**Elementer som inngår i vurderingsgrunnlaget i prosessen med å engasjere vertskap:**

I den konkrete vurderingen av valg av vertskap, vil Gausdal kommune legge vekt på følgende:

* Pris
	+ Priser vertskapet vil tilby på maten til kommunens ansatte.
	+ Prisene på møteservering (det som kommunen evt. kjøper til møter).
* Konsept
	+ Vertskapets tilbud om standard utvalg til lunsj (inkludert minimumsløsning).
	+ Driftsplanen vertskapet legger frem.
* Erfaring/kompetanse
	+ Eventuelle tidligere prestasjoner vertskapet kan vise til.

**Vær obs på følgende når du ønsker å levere tilbud:**

* Det kreves av tilbudsgivere at de ikke er skyldige i offentlige skatter og avgifter.
* Gausdal kommune forbeholder seg retten til å avvise tilbud

**Vi ber om at du setter opp et tilbudsskjema som omfatter følgende tydelig adskilte avsnitt:**

* Dine kontaktdata.
* Referanser.
* Beskrivelse av hvilket konsept du/dere ønsker å utvikle/drive.
* Beskrivelse av kompetanse/tidligere erfaringer som du mener er relevant i vurderingen av deg/dere som drivere av Kulturhuset/Kulturkafeen.
* Pris på standard lunsjpakke for ansatte i Gausdal kommune som skal omfatte:
	+ 3 brødskiver
	+ Assortert pålegg
	+ Melk/juice
	+ Kaffe
* Pris på standard møteservering som skal omfatte:
	+ To påsmurte rundstykker
	+ Juice/melk
	+ Kaffe
	+ Kakebit til kaffen
* Evt. forbehold til krav i prospekt eller vedlagt avtale.

**Spørsmål rettes til:**

Torbjørn Furuhaugen

Tlf. 952 77 691

torbjorn.furuhaugen@gausdal.kommune.no

**Frist for å levere tilbud:**

Tilbudet sendes postmottak@gausdal.kommune.no **innen 12. mai 2019**.

**Vi ser frem til en aktiv dialog om hva du/dere som nytt vertskap kan utvikle kulturkafeen til å bli!**